
Изложба обухвата одабране радове обе ауторке, настале у претходних 20 година рада. Иако су се у том периоду изражавале и у другим ликовним техникама, мозаици су константна појава у њиховом стваралаштву и по њима су најпрепознатљивије. Мозаик за њих није само једна од техника примењеног сликарства декоративне намене, већ пуноправни ликовни језик, који користе да изразе своја промишљања о савременом човеку, његовом унутрашњем бићу и тренутку у коме живимо.
 
Ружица Бајић Синкевић започиње свој професионални рад у пољу ликовне технике мозаика магистарским пројектом Транспоновани пејзаж у мозаику и витражу за одређени архитектонски објекат 2006. године. Након тога наставља истраживање у истој техници, постепено правећи искорак од рељефа, присутног већ у раним радовима, ка тродимензионалној форми. Најчешће ствара просторне инсталације сферног облика, у којима испитује шта се налази испод површине, љуштуре, спољашњости - циклус радова Хармонија сфера. Разбијање савршеног облика сфере понекад делује као цветање, понекад као отварање које нас инспирише да продремо у срж сваког елемента.  Циклус Испод површине обухвата и дводимензионалне радове који укључују свилу, као потпуну супротност чврстим и постојаним материјалима попут камена и стакла. У последњој серији радова Ружица слави лепоту природног камена, пажљиво бирајући ониксе, мермере, пешчар и гранит, који у међусобном сагласју стварају утисак мекоће унутар објективно чврстог материјала, наглашавајући његову унутрашњу светлост, структуру и скривену органску динамику.
 
[bookmark: _GoBack]Милица Вуковић у својим мозаицима/асамблажима комбинује камен и керамику са другим материјалима, као што су одбачени метални елементи, површине у малтеру, осликана позадина и тд. Кроз своје радове она говори о различитим формама медијских утицаја, претежно телевизије, на свест и ум оних који су им изложени. Њени мозаици са дипломске изложбе приказивали су конкретне речи, које у мозаицима са магистарске изложбе под називом Од електронске ка зидној слици - знакови (симболи) медијских порука као тема зидног сликарства „преводи“ у узвичнике, упитнике, наводнике и тд, као опште препознатљиве у целом свету. Сваки знак чини један скуп психолошких стања човека који упија програм, а комбиновани у „реченице“ представљају систем кодова/порука које нам медији пласирају. Ову тему касније надограђује серијом радова инспирисаних култом хране, због чега се тада у мозаицима појављују јагоде, шлаг, празни тањири и сл. Иако су исте теме и данас у фокусу Миличиног стваралаштва, њен ликовни израз се трансформисао током година сазревања, тако да је сада од директног прешао у нешто суптилнији облик. 
 
Будући да мозаику приступају на различите начине, дијалог радова ове две уметнице у истом простору посматрачу пружа један динамичан увид у богатство могућности изражавања у оквиру оведревне технике.

